

**Prasības projekta īstenošanai**

**un ziņojuma sagatavošanai 2023. gadam**

*Projekta īstenošana*

Projekta realizācijā jāievēro apstiprinātie projekta sākuma un beigu termiņi (projekta īstenošanas laiks ir no līguma parakstīšanas brīža līdz 21.11.2023.). Jebkuras aktivitātes un jebkuri izdevumi, kas būs veikti pirms līguma noslēgšanas vai pēc 2023. gada 21. novembra, tiks uzskatīti par neattaisnotiem un netiks apmaksāti (tas ir, neviens rēķins un pavadzīme nedrīkst būt datēti pirms līguma noslēgšanas vai pēc minētā gala termiņa).

Par atbildīgo personu projekta īstenošanā, piešķirtā finansējuma izlietošanā, ziņojumu sagatavošanā un iesniegšanā, kā arī jebkuru projekta ietvaros veikto darbību (tostarp grāmatvedības) atbilstības normatīvajiem aktiem nodrošināšanā uzskatāms Līgumā norādītais projekta koordinators. Koordinatoram ir arī nekavējoties jāziņo Ogres novada pašvaldības Komunikācijas nodaļai (Olga Tinkusei) par jebkurām problēmām vai izmaiņām saistībā ar projekta īstenošanu un piešķirtā finansējuma izlietojumu (projekta koordinatora maiņa, izmaiņas projekta budžetā, aktivitātēs, īstenošanas termiņos, utt.), lai varētu operatīvi risināt radušos situāciju.

Ja projekta ietvaros nepieciešams slēgt līgumu(-us), tie slēdzami starp projekta īstenotāju (nevalstisko organizāciju) un trešo pusi (piem., pakalpojuma sniedzēju).

Pirms apstiprināta projekta realizācijas uzsākšanas projekta grupai jāpārliecinās, vai nav nepieciešams kārtot vēl citas papildu formalitātes atbilstoši projekta specifikai – piemēram, saņemt pašvaldības atļauju pasākuma rīkošanai saskaņā ar [Publisku izklaides un svētku pasākumu drošības likumu](https://likumi.lv/ta/id/111963-publisku-izklaides-un-svetku-pasakumu-drosibas-likums), iegādāties publiska pasākuma organizatora civiltiesiskās atbildības apdrošināšanas polisi, u.tml.

Tāpat projekta grupai, īstenojot projekta ietvaros paredzētos darbus un aktivitātes, ir jānodrošina normatīvajos aktos noteiktie nepieciešamie drošības pasākumi.

Visās publikācijās, informatīvajos materiālos u.c. projekta publicitātes nodrošināšanas materiālos un aktivitātēs jāiekļauj atsauce uz projektu konkursu „Radoši – Aktīvi – Darbīgi – Izglītojoši – Ogres novadam” (“R.A.D.I. – Ogres novadam”) un finansētāju – Ogres novada pašvaldību.

Lūdzam projekta īstenotāju veikt projekta norišu un rezultātu fotofiksāciju.

Ievietojot informāciju sociālajos tīklos, aicinām izmantot tēmturi *#KonkurssRadiOgre*

*Finansēšanas kārtība*

Finansējums projekta īstenotājam tiek pārskaitīts vienā maksājumā – 100% apmērā 10 darba dienu laikā pēc Līguma parakstīšanas.

Projekta īstenotājs saņemto finansējumu izlieto sekojoši:

1. projekta īstenotājs izvēlas konkrētās preces pie izvēlētā piegādātāja vai pakalpojumu sniedzēja par konkrētu summu;
2. piegādātājs vai pakalpojumu sniedzējs izraksta rēķinu, pavadzīmi vai avansa rēķinu, kurā norāda līgumā minētos projekta īstenotāja rekvizītus un projekta Nr., kā arī precīzu iegādāto preču vai pakalpojumu nosaukumu;
3. saņemot preci, ir jānoformē preču pavadzīme – arī tai ir jāsatur līgumā minētos projekta īstenotāja rekvizītus un projekta Nr. (par preču saņemšanu parakstās projekta koordinators);
4. saņemot pakalpojumu, starp projekta īstenotāju un pakalpojuma sniedzēju atkarībā no pakalpojuma specifikas var būt nepieciešams noformēt veikto darbu nodošanas – pieņemšanas aktu.

Projekta koordinatoram jāpārliecinās, vai rēķinā/pavadzīmē ierakstītie rekvizīti precīzi sakrīt ar līgumā minētajiem projekta iesniedzēja rekvizītiem un vai tajā ir norādīts projekta numurs.

Izdevumi, par kuriem nevarēs tikt uzrādīti LR normatīvo aktu prasībām atbilstoši un nepieciešamos rekvizītus saturoši grāmatvedības dokumenti, tiks uzskatīti par neattaisnotiem un netiks apmaksāti.

Lūdzam ņemt vērā, ka projektos, kuru ietvaros tiek iegādāti materiāli vai saņemti pakalpojumi, kam piemērojams reversais nodoklis (t.i., rēķinā/pavadzīmē PVN neparādās, un tā iemaksu valsts budžetā jāveic rēķina apmaksātājam), PVN apmaksu 21% apmērā no attiecīgās summas veiks projekta īstenotājs no projekta budžetā paredzētajiem naudas līdzekļiem vai no sava līdzfinansējuma – šim nolūkam netiks piešķirts papildu finansējums no pašvaldības!

*Finansējuma izlietojumu apliecinošie dokumenti*

* starp projekta īstenotāju un trešajām pusēm noslēgto līgumu kopijas;
* rēķinu kopijas;
* samaksu apliecinošie dokumenti:
  + maksājumu uzdevumu kopijas/izdrukas vai bankas konta izdrukas;
  + čeku kopijas (čekā ir jābūt redzamam preču un to daudzumu atšifrējumam vai arī jābūt pievienotai stingrās uzskaites kvītij);
* preces vai pakalpojuma saņemšanu apliecinošie dokumenti (ar abu pušu parakstiem!):
  + pavadzīmju vai gala rēķinu kopijas,
  + nodošanas – pieņemšanas aktu kopijas;
* ja samaksa veikta skaidrā naudā vai no darba grupas dalībnieka konta, papildus samaksu apliecinošajai dokumentācijai ir jāpievieno projekta īstenotāja organizācijas izdota avansa norēķina veidlapa (kopija) konkrētajai personai, kas ir veikusi norēķinu, ar čeku, rēķinu, pavadzīmju, maksājuma uzdevumu uzskaitījumu. Avansa norēķina veidlapai pievieno kases izdevumu orderi vai maksājuma uzdevumu (kopiju) par līdzekļu izmaksu vai pārskaitījumu attiecīgajai personai;
* ja projekta ietvaros veikta degvielas iegāde, papildus samaksu apliecinošajai dokumentācijai ir jāpievieno arī maršruta lapa (ceļazīme), kur redzams attiecīgajam automobilim oficiāli noteiktais vidējais degvielas patēriņš, brauciena maršruts, mērķis, nobraukto kilometru daudzums un patērētā degviela;
* projekta ietvaros valsts budžetā veiktās PVN iemaksas apliecinošie dokumenti – maksājumu uzdevumu kopijas/izdrukas vai bankas konta izdrukas (gadījumos, kad kādam no projekta budžetā plānotajiem izdevumiem tiek piemērota PVN “reversās” maksāšanas kārtība);
* akts (oriģināls!) par piešķirtā finansējuma izlietojumu pēc pievienotā parauga; akta kopsummai ir jāsakrīt ar kopsummu naudas līdzekļu izlietojuma tabulas kolonnā “Konkursa finansējums”. Lūdzam iesniegt vienu aktu, kurā uzskaitīti visi dokumenti par naudas līdzekļu izlietojumu.

*Izmaiņas projekta budžetā*

Jebkuru izmaiņu gadījumā lūdzam sazināties ar Komunikācijas nodaļu (Olgu Tinkusi), lai vienotos par turpmāko rīcību.

Ja projekta īstenošanas gaitā rodas nepieciešamība būtiski palielināt vai samazināt kādu izmaksu pozīciju vai arī ja kāda izmaksu pozīcija ir jāmaina pilnībā (atsakoties no tās vai aizstājot ar citu), tad tas ir iepriekš jāsaskaņo ar Komunikācijas nodaļu un jānoformē kā līguma grozījumi.

Jāņem vērā, ka, mainot izmaksu pozīcijas, projektam piešķirtā finansējuma apmērs no Ogres novada pašvaldības nevar tikt palielināts.

*Ziņojumu (atskaišu) sagatavošana un iesniegšana*

Projekta īstenotājam ir jāsagatavo un 5 darba dienu laikā pēc projekta gala termiņa pašvaldībā jāiesniedz gala ziņojums par projekta izpildes gaitu un finansējuma izlietojumu.

Ziņojums jāsagatavo, izmantojot konkursa organizētāja izstrādāto ziņojuma formu (to jāaizpilda ar datoru!) un atbildot uz tajā norādītajiem jautājumiem. Ziņojuma forma pieejama Ogres novada pašvaldības mājaslapā [www.ogresnovads.lv](https://www.ogresnovads.lv/lv/projekts/projektu-konkurss-radosi-aktivi-darbigi-izglitojosi-ogres-novadam-radi-ogres-novadam-2022-gada) (sadaļā *Pašvaldība – Projekti – Projekti – Projektu konkurss “Radoši – Aktīvi – Darbīgi – Izglītojoši – Ogres novadam” (“R.A.D.I. – Ogres novadam”) 2023. gadā*).

Ziņojumam jāpievieno:

* finansējuma izlietojumu apliecinošie dokumenti (sk. iepriekš),
* citi materiāli atbilstoši projekta specifikai (pasākumu fotogrāfijas, iegādāto materiālo vērtību fotoattēli, iespieddarbi, publikācijas par projektu, u.tml.).

Lūdzam finansējuma izlietojumu apliecinošos dokumentus sakārtot atbilstoši secībai, kādā izdevumi uzskaitīti naudas līdzekļu izlietojuma tabulā.

Kopējot čekus, kas ir sakniedēti kopā ar kvītīm, tie jāatkniedē vaļā un tikai tad jānokopē, lai būtu redzams viss, kas rakstīts uz šiem dokumentiem.

Maksājuma uzdevumus nav nepieciešams apstiprināt bankā.

Ziņojums jāiesniedz vienā oriģinālā eksemplārā papīra formātā Ogres novada pašvaldības Klientu apkalpošanas centrā (Brīvības ielā 33, Ogrē, 1. stāvā) vai arī, parakstot ar drošu elektronisko parakstu, jānosūta uz e- pasta adresi ogredome@ogresnovads.lv.

Ziņojumi ir jāparaksta projekta īstenotāja paraksttiesīgajai personai un līgumā noteiktajam projekta koordinatoram.

Aizpildītā ziņojuma forma jāiesniedz arī elektroniskā veidā kā Word dokuments (atsūtot uz e-pasta adresi olga.tinkuse@ogresnovads.lv).

*Ziņojuma sadaļa “Naudas līdzekļu izlietojums”*

Aizpildot naudas līdzekļu izlietojuma tabulu, atspoguļojiet visas reālās izmaksas saistībā ar projekta īstenošanu un kolonnā “Aprēķins” atšifrējiet to veidošanos. Jāpastāv saskaņotībai starp reālajām izmaksām un ziņojumā aprakstītajām aktivitātēm.

Reālajām izmaksām pēc iespējas jāsakrīt ar apstiprināto projekta budžetu. Gadījumā, ja projekta faktiskās izmaksas atšķiras no plānotajām, zem naudas līdzekļu izlietojuma tabulas jāsniedz tuvāks paskaidrojums par izmaiņu iemesliem katram no izmaksu veidiem, kur šādas izmaiņas radušās. Ja faktiskās izmaksas ir lielākas par sākotnēji plānotajām, ir jāpaskaidro, no kādiem avotiem tiek segta radusies starpība.

Visām summām jāietver sevī PVN (izņemot gadījumus, kad preces pārdevējs/pakalpojumu sniedzējs nav nodokļu maksātājs), taču nav obligāti nepieciešams finanšu tabulā atšifrēt PVN aprēķinu.

Gadījumā, ja tiek piemērota PVN apgrieztās jeb reversās maksāšanas kārtība (t.i., PVN rēķinā/pavadzīmē neparādās, un tā iemaksu valsts budžetā jāveic rēķina apmaksātājam), naudas līdzekļu izlietojuma tabulā jānorāda arī PVN apmaksai nepieciešamie līdzekļi 21% apmērā no attiecīgās summas. Kolonnas “Konkursa finansējums” kopsumma (kopā ar PVN!) nedrīkst pārsniegt projektam piešķirto pašvaldības finansējuma apmēru!

*Piemēram: Ir saņemts rēķins vai pavadzīme par 100 EUR ar atzīmi “reversais PVN”. Atskaitē jānorāda: attiecīgā prece/pakalpojums – 100 EUR, PVN 21% – 21 EUR. Tātad Jūsu faktiskie izdevumi kopā sastāda 121 EUR.*

Iespējamais līdzfinansējums no citiem finansējuma avotiem (pašu ieguldījums naudas formā, sponsoru atbalsts, u.c.) jāparāda naudas līdzekļu izlietojuma tabulā.

Ja ir bijis pašu ieguldījums “natūrā”, informācija par to aprakstošā formā sniedzama sadaļā “Projekta īstenošana”.